Ich han ir so wol gesprochen
Ich han ir so wol gesprochen·
dc si meniger in der werlte lopt·
hat si dc an mir gerochen·
owe danne so han ich getobt·
dc ich die getúret han·
vnd mit lobe gekroͤnet·
dv́ mich wider hoͤnet·
frǒ minne· dc si iv getan·

Frowe minne ich klage iv mere·
rihtet mir vnd rihtet vber mich·
der ie streit vmb úwer ere·
wider vnstete lúte dc wc ich·
in den dingen bin ich wunt·
ir habet mich geschossen·
vnd si gat genossen·
ir ist sanfte vnd ich aber vngesvnt·

Frowe ir svlt mich lan geniessen·
dc ich weis ir habt strale me·
mvget irs an dc herze schiessen·
dc ir werde mir geliche we·
mvget ir edelú kv́nigin·
úwer wunden teilen·
oder die mine heilen·
sol ich eine alsus verdorben sin·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse